Hverken Kenneth Emil Petersen, Kasper Risgård og Rasmus Thelander er med for AaB, der lørdag skal spille i Odense.

AaB møder lørdag OB ude i årets sidste Superliga-kamp for nordjyderne, og det bliver med en yderst skades- og karantæneplaget trup. Både Kenneth Emil Petersen og Kasper Risgård er i karantæne, mens Rasmus Thelander sidder ude med skade. Derudover omfatter skadelisten stadig Patrick Kristensen, Jakob Ahlmann, Rasmus Jönsson, Gilli Sørensen, Mathias Thrane, Rasmus Thelander og Lukas Spalvis. - Vi er bevidste om, at vi i morgen sender et meget ungt hold på banen, men det er et hold, vi har stor tiltro til, og bringer vi den nødvendige energi, løbevillighed og timing, så kan vi gøre ondt på OB, ligesom vi dog også er opmærksomme på ikke mindst Rasmus Falk og Emil Larsens offensive kvaliteter, understreger AaB-træner Kent Nielsen i en pressemeddelelse. Han kan dog trøste sig med, at Thomas Enevoldsen er tilbage i truppen. Den offensive profil sad uden for med karantæne mod FC København. AaB har otte point op til medaljepladserne i ligaen.